Tindastóll vann mikilvægan sigur á KR í úrvalsdeild karla í körfubolta í gærkvöld. Tveir leikir fóru fram í deildinni og Vestri heldur enn í vonina um að bjarga sér frá falli.
Vestri sótti Þór Akureyri heim í gærkvöldi, en Þórsarar eru límdir við botn deildarinnar og þegar fallnir í 1. deild. Vestri vann öruggan sigur með 117 stigum gegn 73. Vestri er eftir sigurinn með 8 stig í næstneðsta sæti og er 6 stigum á eftir Breiðabliki og ÍR, sem eru í öruggum sætum sem stendur. Fjórar umferðir eru eftir af deildarkeppninni og því enn 8 stig í pottinum. Tindastóll tók svo á móti KR í hinum leik gærkvöldsins og vann með 89 stigum gegn 80. Tindastóll er í 7. sæti með 29 stig eins og Grindavík og Stjarnan en KR er í 8. sætinu með 16 stig en á leik til góða. Átta efstu liðin fara í úrslitakeppnina.
Svíinn Armand Duplantis bætti í gærkvöldi eigið heimsmet í stangarstökki karla á móti í Belgrad í Serbíu. Duplantis sveif þá yfir 6,19 metra og bætti eigið heimsmet um einn sentimetra. Hann tvíbætti heimsmet Sergei Bubka árið 2020 en hafði beðið lengi eftir því að ná yfir 6,19 metra. Duplantis verður meðal keppenda á heimsmeistaramótinu innanhúss sem hefst eftir 10 daga, en mótið er einmitt haldið í Belgrad.
Tottenham rúllaði yfir Everton í eina leik gærkvöldsins í ensku úrvalsdeildinni í fótbolta, 5-0. Tottenham nældi sér í þrjú dýrmæt stig í baráttunni um Evrópusæti. Tottenham er í 7. sæti með 45 stig, jafnmörg og West Ham og tveimur færri en Manchester United, en Tottenham á tvo leiki til góða á þau lið. Everton sígur áfram niður töfluna og er í 17. sæti, stigi frá fallsæti.
Alþjóða knattspyrnusambandið hefur frestað umspilsleik Skotlands og Úkraínu um sæti á heimsmeistaramóti karla, sem fer fram í Katar í lok árs. Liðin áttu að mætast í Skotlandi þann 24. þessa mánaðar, en úkraínska knattspyrnusambandið óskaði eftir frestun í kjölfar innrásar Rússa í Úkraínu. Óvíst er hvenær leikurinn getur farið fram en 15 af 23 leikmönnum úkraínska liðsins í síðasta landsliðsglugga leika með félagsliðum í Úkraínu. Úkraínskt íþróttafólk gerir það annars áfram gott á Vetrarólympíumóti fatlaðra í Beijing, og þá sérstaklega í skíðaskotfiminni. Keppt var í 10 kílómetra skiðaskotfimi í nótt og af 18 verðlaunapeningum sem í boði voru, vann úkraínskt íþróttafólk helminginn. Úkraína er með næstflest verðlaun allra á mótinu á eftir Kína.
